Košice – mestská časť Lorinčík

Košice – mestská časť Lorinčík (iné názvy: Košice-Lorinčík, Lorinčík) () je mestská časť Košíc, súčasť okresu Košice II.

 Polohopis 
 Vodné toky 
 Belžiansky potok

 Symboly obce 
Mestské zastupiteľstvo v Košiciach uznesením č. 1203/2006 na svojom XXV. rokovaní dňa 26. októbra 2006 v súlade so zákonom o obecnom zriadení schválilo Všeobecne záväzné nariadenie mesta Košice č. 84 o erbe a vlajke mestskej časti Košice-Lorinčík.

 Erb 
V červenom štíte nad modrou spodnou tretinou strieborné radlice – obrátený lemeš a pravošikmé sklonené a obrátené čerieslo. Autorom erbu Lorinčíka je Mgr. Marcel Bodnár. 

 Vlajka 
Vlajka má podobu v jednej štvrti od žrde štiepeného listu, ktorého žrďová časť je žlto – modro delená, vejúca časť pozostáva z troch pozdĺžnych pruhov modrého, červeného a bieleho. Vlajka má pomer strán 2 : 3 a ukončená je tromi cípmi, t. j. dvomi zástrihmi, siahajúcimi do tretiny jej listu.

 Dejiny
Kedysi samostatná obec, dnes mestská časť Košice-Lorinčík sa nachádza na území, ktoré sa podľa dokladov z 13. a 14. storočia nazýva Gord. Jej história je úzko prepletená s dejinami dnes už zaniknutej obce Gord, ktorá tiež ležala na rovnomennom území.
Staršia z oboch obcí bola dedina Gord, ktorá sa nachádzala v rovine na pravej strane rieky Myslavy medzi dedinami Myslava a Barca. Presne v miestach, ktoré je z mapy známe pod chotárnym názvom Červený rak. V jej blízkosti viedla cesta do Veľkej Idy a Moldavy nad Bodvou. Ešte v roku 1808 bolo v dedine Gord osídlenie, avšak nie hromadného charakteru, nachádzal sa tu už len jeden majer.

Prvú písomnú zmienka o obci Gord je z roku 1280 a označuje sa ako Nižný Gord. Musel tu teda existovať aj Vyšný Gord, ktorým bol súčasný Lorinčík. O Lorinčíku však existuje prvá písomná zmienka až z neskorších čias.

Hodno spomenúť, že v lokalite Košice – Červený rak sa zistilo najstaršie neolitické osídlenie východného Slovenska.

Aj keď v 16. storočí bola Lorinčík osídlená dedina, zdá sa, že na prelome 17. a 18. storočia ostala neobývaná. V súpisoch z rokov 1715 a 1720 nie je o nej ani zmienky. Neuvádza ju ani lexikón obcí z roku 1773, no z roku 1808 je už zapísaná ako dedina. V roku 1850 za uvádza ako slovenská dedina.

 Názov 
Vývin názvu obce
 1406 – Zenthlewrench
 1426 – predium Zenthlewryncz alio nomine Felgard
 1427 – predium Zenthlewrincz alio nomine Felgard
 1553 – Zenthlorincz
 1808 – slovensky: Lořinčík, Lořinček, maďarsky: Lőrinczke
 18631895 – Lőrincke
 18981913, 19381945 – Szentlőrincke
 1906 – slovensky: Ľorinčík
 19201938, 1945 – Lorinčík

Názov dediny Lorinčík vznikol podľa kaplnky, ktorá bola zasvätená sv. Vavrincovi, maďarsky: Szenth Lőrincz, čo dokazujú najmä názvy obce z rokov 1406, 1426 a 1427.

 Kultúra a zaujímavosti  
 Pamiatky 
 Rímskokatolícky Kostol sv. Vavrinca diakona, jednoloďová neskorohistorizujúca stavba s polygonálnym  ukončením presbytéria a vežou tvoriacou súčasť jej hmoty, z roku 1932. Stojí na mieste staršej klasicistickej kaplnky z roku 1813. V roku 1989 bola doplnená sakristia. Interiér je plochostropý s nástennými maľbami z druhej polovice 20. storočia. Zo staršieho zariadenia sa v presbytériu nachádza pôvodne oltárny obraz sv. Vavrinca z 19. storočia. Ostatné zariadenie je novodobé. Fasády kostola sú členené lizénami a polkruhovo ukončenými oknami. Veža je členená lizénami a ukončená trojuholníkovými štítmi a ihlancovou helmicou.

 Divadlo 
náhľad|Časť mestskej časti
náhľad|Cintorín
V obci účinkuje ochotnícke divadlo Lorinčík.

 Hudba 
V obci  pôsobí hudobná skupina Kapela Loband už 21 rokov. Zameriava sa predovšetkým na  účinkovanie na svadbách, plesoch a podobných tanečných akciách.

 Doprava 
Autobusová doprava – autobus č. 20.

 Referencie 

 Externé odkazy 
 Oficiálna stránka mestskej časti
 Web ochotníckeho divadla
 Web miestnej kapely Loband

Lorinčík